Gudrun Laub (V), 2004-04-23:
Da Venstres ordfører, hr. Karsten Nonbo, ikke kan være til stede, skal jeg fremføre følgende: Regeringen fremsætter her et lovforslag, som skal liberalisere statens syn af biler og dermed bryde Statens Bilinspektions monopol på området, og det hilser vi i Venstre meget velkommen.
Danmark er det eneste land i EU, som har et hundrede procent statsligt monopol på området.
Fra den 1. september i år bliver det muligt for lokale autoværksteder at foretage omsyn af køretøjer.
Statens Bilinspektion omdannes til et aktieselskab, som senest ultimo 2005 skal sælges på markedsvilkår, og fra den 1. januar 2005 kan virksomheder, dog ikke autoværksteder, blive autoriserede til at foretage almindelige syn.
Regeringen har sammen med Dansk Folkeparti ved tidligere love lagt en maksimumspris for syn af køretøjer, og for så vidt fastholdes dette maksimum, hvad Statens Bilinspektion A/S angår.
I overgangsfasen bliver dette maksimum dog også et minimum, således forstået, at SBI ikke skal kunne prisdumpe og holde andre ude fra markedet.
Nye virksomheder må gerne forsøge at komme ind på markedet
til en billigere pris, men det må og kan ikke ske på bekostning af kvaliteten.
Færdselsstyrelsen skal nemlig godkende nye entreprenører, og det vil ligge fast, at kvalitet ikke bliver et parameter, der kan slækkes på.
Hvis nogen forsøger det, vil de kunne fratages deres autorisation igen, og den bestemmelse vil Færdselsstyrelsen blive pålagt at tage meget alvorligt.
Syn af biler har altid været et job, som ud over at føre streng kontrol med den danske vognpark også er - eller vi skulle måske snarere sige var - tænkt som et serviceorgan for danske vognmænd.
Alle syn har skullet foregå mandag-fredag fra 8 til 16, og vognmændene har altid skullet køre derhen, hvor SBI nu engang var blevet placeret af staten.
Særlig store køretøjer måtte finde sig i at køre derhen, hvor bilsynshallen nu engang kunne indrettes og ombygges til at syne lastbiler, men dette skete udelukkende ud fra en økonomisk vurdering af hallens kvalitet og ikke ud fra et efterspørgselssynspunkt.
Dette forhold vil langsomt ophøre.
Nu bliver bilinspektionen nødt til at flytte derhen, hvor vognmændene og markedet er, og dermed bliver bilinspektionen et rigtigt serviceorgan.
Gruppen af Ingeniører og Bilinspektører ansat i Statens Bilinspektion skriver i et høringssvar, at det at lade private virksomheder udføre syn »vil medføre, at synsvirksomhederne ikke kan opnå fuld udnyttelse af deres synskapacitet, idet det må forventes at mange kunder ønsker nogenlunde de samme synstider og ønsker at bestille tid med kort varsel«. Ja, de ønsker ganske rigtigt at bestille tid med kort varsel, og denne opgave har SBI ikke kunnet magte. Dels har man ikke haft kapaciteten, dels har man været strejkeramt, når der skulle gnaves af overarbejdspuklen, og derfor har der været en lang venteliste.
Nu bliver det således, at synsopgaven kommer til at tilpasse sig kundernes ønsker.
Det kommer til at betyde, at vognmanden, som kører meget i Europa, vil kunne få synet sin bil en lørdag, en søndag og måske også en helligdag.
Han skal med andre ord ikke holde sin bil tilbage fra en tur til udlandet blot for at komme til syn om onsdagen.
Synet bliver nødt til at flytte derhen, hvor vognmanden er.
Vi får en opgave i forbindelse med lovforslaget, nemlig at få placeret SBI's myndighedsopgaver.
Det er jo SBI, som assisterer politiet med at belyse årsager til færdselsuheld,
med køreprøver til stor vogn og med § 77-syn, og disse opgaver skal løses.
Men jeg ser ikke det store problem i, at bilinspektører eventuelt kan ansættes direkte under f.eks. politiet.
Det ville måske endda være en fordel, at de kan indgå i havarikommissioner og dermed få oparbejdet
stor specialviden.
Så der er tale om en opgave, men ikke om et problem.
Alt i alt må vi sige, at dette lovforslag sætter servicen over staten uden at gå på kompromis med færdselssikkerheden, så Venstre kan varmt støtte lovforslaget.